Musiek waarmee 'n ieder en elk grootgeword het, lief geword het! Sarie Marais. Wys my die ster van Liefde, Daar kom die Alabama, Horlosie in die sak, Pollenys, Kom jy saam?, Mooifontein en Die jawoord is uit! is maar van die honderde liedjies wat ons saam gesing of geneurie het.
Hul verskyn vir die eerste op Nasionale televisie in 1976 - en doen wéér so 'n verdere twee-en-twintig keer. Die heel eerste groep het uit 'n skamele dertig lede bestaan. Die PUK-owerheid was aanvanklik taamlik skepties oor die groep en was huiwerig om amptelik erkenning aan hul te gee.
1965 verander die naam weer; hierdie keer na die naam wat ons almal ken - Die Alabama-Studentegeselskap. 'n Aantal operettes wat self geskryf is, is met groot sukses opgevoer. Nesco du Toit het 'n leidende rol in die skep van die operettes gespeel. In 1967 is die huidige revue-styl onder leiding van die eertydse musiekregisseur, Johan van Rensburg, begin. Hy is vandag die ere-president van Alabama.
Volgens die Beeld van Saterdag, 22 April 2006, verduidelik Pieter de Bruin, musiekregisseur van die Alabama, met 'n vonkel in sy oog dat die revue-styl "outyds geword het" en hulle daarom 'n nuwe rigting ingeslaan het. "Waar die Alabama aanvanklik eers uitgestaan het met die revue, het almal dit begin doen, want dit is 'n lekker ding vir skole om aan te vang." Van Rensbrug het tydens die Alabama se jaarlikse oefenkamp ook sy opgewondenheid uitgespreek oor die nuwe rigting en gesê dat die groep besig is met baanbrekerswerk.
Ekonomiese oorwegings het ook 'n groot rol gespeel. "Dit is vreeslik duur om 'n volledige stel op te rig. Dit kos R90,000 vir so 'n stel." Na klein veranderings die laaste twee jaar om die water te toets, het hulle toe besluit om heeltemal te verander, maar die mooi goed, soos die studentesprankel, te behou.
“Ons bereik vanjaar 'n besonderse mylpaal in ons geskiedenis, asook in die geskiedenis van die Suid-Afrikaanse musiekbedryf. Geen ander Suid-Afrikaanse kunstenaar bestaan al so lank soos Alabama nie, en ons het werklik ons bestaansreg verdien oor die jare,” sê Glenn Cunniff, projekbestuurder van Alabama.